KIRJALLINEN KYSYMYS E-1128/02

esittäjä(t): Erik Meijer (GUE/NGL) komissiolle

(22. huhtikuuta 2002)

Aihe: Rein-joen lisääntyvän saastumisen aiheuttamat esteet juomaveden käytölle Alankomaissa

1. Onko komissio tietoinen, että Rein-joen alajuoksun vesi, joka oli aiemmin saastunut Saksan ja Sveitsin kemianteollisuuden ja Ranskan kalisuolakaivoksien jäteaineista, on Reinin varrella sijaitsevien valtioiden sopimusten tuloksena kelvannut jälleen vuodesta 1995 lähtien johdatettavaksi yhtäjaksoisesti putkistoja myöten jälkiselkeytys- ja puhdistusaltaisiin tai dyynialueille, joissa tuotetaan Amsterdamin, Rotterdamin ja muiden Länsi-Alankomainen suurten kaupunkien juomavesi?

2. Onko komissio myös tietoinen, että vuodesta 1998 lähtien näiden puhdistuslaitosten vedensaanti on usein keskeytettävä vakavan kemiallisten aineiden aiheuttaman saastumisen vuoksi, esimerkiksi 12. marraskuuta 22. joulukuuta 2001 ja 4.24. tammikuuta 2002, mitkä keskeytykset johtuivat suurista isoproturoni- ja klooritoluroni-torjunta-aineiden esiintymismääristä, ja että tämä on johtanut Alankomaiden pintavedestä vastuussa olevan Alankomaiden liikenne- ja vesiministeriön seurantatutkimuksiin?

3. Mikä aiheuttaa lisääntyvää saastumista, ja mistä saaste tulee? Onko kyse jo esiintyvien saasteaineiden paluusta tai niiden määrän kasvamisesta, vai uusista saastelähteistä, joita ei oteta huomioon nykyisissä sopimuksissa?

4. Katsooko komissio, että on kyse Rein-joen varrella sijaitsevien valtioiden välille tehtyjen sopimusten rikkomuksista, mitkä voidaan näiden sopimusten perusteella saada loppumaan, vai tarvitaanko ratkaisua varten uusia sopimuksia?

5. Mihin toimenpiteisiin komissio aikoo ryhtyä auttaakseen mahdollisimman pian lopettamaan nykyisen tai uudelleen aloitetun saastuttamisen, joka huolimatta nykyään käytetyistä perusteellista puhdistustekniikoista aiheuttaa sen, että Rein-joen vesi on ihmiskäyttöön kelpaamatonta.

Lähde: Spits 4. huhtikuuta 2002.

Margot Wallströmin komission puolesta antama vastaus

(3. kesäkuuta 2002)

Komissio edustaa Euroopan unionia Rein-jokea koskevassa kansainvälisessä yleissopimuksessa ja on siten täysin mukana sen toiminnassa. Komissio on myös tietoinen veden laadun parantumisesta RIWAn (vesiyhtiöt, jotka käyttävät Reiniä juomaveden valmistukseen) julkaisujen ja jäsenvaltioiden palautteen kautta, jota ne ovat toimittaneet vesilainsäädännön täytäntöönpanon puitteissa. Rein-joen vedenlaadun paranemisen seurauksena vettä voidaan käyttää juomaveden ottoon, ja lohi on palannut. Yleissopimuksessa aloitetussa yhteistyössä pyritään vedenlaadun seurantaan. Myös varhaisvaroitusjärjestelmä on käytössä pilaantumista aiheuttavien vahinkojen varalta.

Komissio on tietoinen arvoisan jäsenen mainitsemista tapauksista. Pilaantuminen on ollut ilmeistä vuodesta 1994 alkaen. Usein katsotaan, että se johtuu lisääntyneestä torjunta-aineiden käytöstä. Yläjuoksun valuma-alueelta peräisin oleva pilaantuminen aiheutuu todennäköisesti maatalouden hajapäästöistä. Eräs rantavaltioiden tavoitteista on torjunta-aineiden vähentäminen. Saatavina olevien tietojen (sopimuksesta) mukaan määriä on jo huomattavasti vähennetty, mutta lisäponnisteluja on tehtävä. Torjunta-aineiden jäämiä ja pintavesivaikutuksia koskeva sääntely kuuluu jäsenvaltioiden välisten voimassa olevien sopimusten soveltamisalaan ja voidaan hoitaa niiden puitteissa. Torjunta-aineista säädetään myös 15. heinäkuuta 1991 annetussa neuvoston direktiivissä 91/414/ETY kasvinsuojeluaineiden markkinoille saattamisesta(1), 16. helmikuuta 1998 annetussa Euroopan parlamentin ja neuvoston direktiivissä 98/8/EY biosidituotteiden markkinoille saattamisesta(2) ja 16. kesäkuuta 1975 annetussa neuvoston direktiivissä 75/440/ETY jäsenvaltioissa juomaveden valmistamiseen tarkoitetun pintaveden laatuvaatimuksista(3). Noudattamatta jättäminen johtuu todennäköisesti puutteista kansallisessa lainsäädännössä tai jäsenvaltioiden (joissa päästöt syntyvät) sääntelyssä ja valvonnassa.

Vesipolitiikkaa koskeva puitedirektiivi(4) on kattava uusi vesialan säädös, joka velvoittaa saamaan vuoteen 2015 mennessä kaikki vedet hyvälaatuisiksi (hyvä tila). Rajat ylittävä yhteistyö on pakollista tarpeellisten toimien toteuttamiseksi vesistöalueilla. Samoin ryhdytään unionin tasolla toimiin erityisen vaarallisten aineiden ja erityisesti torjunta-aineiden käsittelemiseksi. Parlamentti ja neuvosto hyväksyivät marraskuussa 2001 prioriteettiaineiden luettelon(5). Näille aineille asetetaan päästöjä ja vedenlaatua koskevia rajoituksia ja eräät aineet poistetaan asteittain käytöstä.

Komissio katsoo, että voimassa oleva Reiniä koskeva sopimus ja vesipolitiikkaa koskevan puitedirektiivin täytäntöönpano läheisessä yhteistyössä kaikkien rantavaltioiden kanssa varmistavat ympäristöön liittyvien tavoitteiden saavuttamisen Rein-joessa sekä ekologian että juomavesikäytön kannalta.

(1) EYVL L 230, 19.8.1991.

(2) EYVL L 123, 24.4.1998.

(3) EYVL L 194, 25.7.1975.

(4) Euroopan parlamentin ja neuvoston direktiivi 2000/60/EY, annettu 23 päivänä lokakuuta 2000, yhteisön vesipolitiikan puitteista, EYVL L 327, 22.12.2000.

(5) Euroopan parlamentin ja neuvoston päätös N:o 2455/2001/EY, tehty 20 päivänä marraskuuta 2001 vesipolitiikan alan prioriteettiaineiden luettelon vahvistamisesta ja direktiivin 2000/60/EY muuttamisesta, EYVL L 331, 15.12.2001.